บิ๊กบจ.อู้ฟู่ขนหุ้นขายกำไรเป๋าตุง
บิ๊ก บจ. ฉวยตลาดหุ้น 1,300 จุด ขนหุ้นออกมาขายทำกำไร
6 ต.ค. 2555

บิ๊ก บจ. ฉวยตลาดหุ้น 1,300 จุด ขนหุ้นออกมาขายทำกำไร 
ผู้บริหารบริษัทจดทะเบียน (บจ.) กรรมการ รายงานการซื้อขายหุ้นต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ตามแบบ 592 พบว่าปลายเดือน ก.ย.ถึงต้นเดือน ต.ค. 2555 ซึ่งดัชนีหุ้นตลาดหลักทรัพย์ขึ้นมาเหนือ 1,300 จุด และราคาหุ้นเกือบทั่วกระดานปรับตัวขึ้น ทำให้ผู้บริหาร กรรมการ บจ. ฉวยจังหวะราคาหุ้นปรับตัวขึ้นนำหุ้นออกมาขายทำกำไร
เช่น นายจารุวิทย์ สวนมาลี กรรมการบริษัท ถิรไทย (TRT) วันที่ 2 ต.ค. ขาย 1,938,200 หุ้น ราคาหุ้นละ 6.17 บาท เป็นเงิน 11.95 ล้านบาท วันที่ 3 ต.ค. ขายอีก 5 แสนหุ้น ราคา 6.40 บาท เป็นเงิน 3.2 ล้านบาท รวมรับเงิน 15.15 ล้านบาท 
นายนาวี เลิศพาณิชย์กุล ผู้บริหารบริษัท บริการเชื้อเพลิงการบินกรุงเทพ (BAFS) วันที่ 23 ต.ค. ขายหุ้นรวม 123,600 หุ้น ราคาเฉลี่ยหุ้นละ 17.85 บาท มูลค่ารวม 2.20 ล้านบาท
นายธีระพล เกียรติสุรนนท์ ผู้บริหารบริษัท เบอร์ลี่ยุคเกอร์ (BJC) ขายหุ้น 57,900 หุ้น ที่ราคา 70 บาท และ 100 หุ้น ราคา 64.50 บาท รวมรับเงิน 4.06 ล้านบาท
นายสุวิทย์ จินดาสงวน กรรมการอิสระและประธานกรรมการตรวจสอบ บริษัท ยูนิเวนเจอร์ (UV) วันที่ 2 ต.ค. ขายหุ้น 5 แสนหุ้น ราคา 10.20 บาท รวม 5.1 ล้านบาท 
นายสุวัฒน์ เชษฐโชติศักดิ์ ผู้ถือหุ้นอาร์เอส (RS) นำหุ้นออกมาระบายขาย 1 ล้านหุ้น ราคา 5.35 บาท เป็นเงิน 5.35 ล้านบาท
คู่สมรสนายภราดา บุนนาค รองประธานกรรมการ บริษัท เอ็นเนอร์ยี่ เอิร์ธ (EARTH) ขายหุ้น 438,600 หุ้น ราคา 6.05 บาท เป็นเงิน 2.65 ล้านบาท